ไทยพาณิชย์ปันผล3กองทุนอสังหาฯ685ล.
บลจ.ไทยพาณิชย์ จ่ายเงินปันผล 3 กองทุนอสังหาริมทรัพย์ "POPF-QHPF-CPNRF" รวม 685 ล้านบาท
14 พ.ค. 2555

บลจ.ไทยพาณิชย์ จ่ายเงินปันผล 3 กองทุนอสังหาริมทรัพย์ "POPF-QHPF-CPNRF" รวม 685 ล้านบาท
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.)ไทยพาณิชย์  เปิดเผยว่า บริษัทฯ เตรียมจ่ายเงินปันผลกองทุนรวมอสังหาริมทรัพย์พร้อมกัน 3 กองทุนในรอบผลการดำเนินระหว่างวันที่ 1 ม.ค.-31 มี.ค.2555 คิดเป็นมูลค่าเงินปันผลรวม685ล้านบาท
กองทุนรวมสิทธิการเช่าอสังหาริมทรัพย์ไพรม์ออฟฟิศ  (POPF) ในอัตรา 0.2413 บาทต่อหน่วย คิดเป็นอัตราผลตอบแทน 8.04% ต่อปี ณ ราคาตลาดเมื่อวันที่ 10 พ.ค.2555 ที่ 12 บาทต่อหน่วย กองทุนรวมสิทธิการเช่าอสังหาริมทรัพย์ควอลิตี้เฮ้าส์  (QHPF)  ในอัตรา 0.1960 บาทต่อหน่วย คิดเป็นอัตราผลตอบแทน 8.47% ต่อปี ณ ราคาตลาดเมื่อวันที่ 10 พ.ค.2555 ที่ 9.25  บาทต่อหน่วย โดยกำหนดการจ่ายปันผลในวันที่ 16  พ.ค.2555  
กองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) จะจ่ายปันผลในอัตรา 0.2723 บาทต่อหน่วย คิดเป็นอัตราผลตอบแทน 7.61% ต่อปี ณ ราคาตลาดเมื่อวันที่ 10 พ.ค.2555 ที่ 14.30 บาทต่อหน่วย มีกำหนดจ่ายปันผลในวันที่ 22 พ.ค.2555
นางโชติกา กล่าวว่า ผลการดำเนินการของกองทุนรวมอสังหาฯ ทั้ง 3 กองทุนอยู่ในเกณฑ์ที่ดี ถือเป็นทางเลือกที่น่าสนใจสำหรับการลงทุนในระยะยาว ซึ่งสามารถช่วยในเรื่องการกระจายความเสี่ยงด้านผลตอบแทนเมื่อเทียบกับหุ้นซึ่งมีความผันผวนสูงและพันธบัตรที่ให้ผลตอบแทนน้อยกว่าทำให้นักลงทุนมีโอกาสได้รับผลตอบแทนที่ดีท่ามกลางสภาวะอัตราเงินเฟ้อที่อยู่ระดับสูง